**Square Enix Holdings Co. Ltd.** (jap. 株式会社スクウェア･エニックス, *Kabushikikaisha Sukuwea Enikkusu*) on japanilainen pääosin videopelien kehittämiseen ja julkaisuun keskittyvä yritys. Yhtiö syntyi, kun keskenään kilpailleet Enix ja Square yhdistyivät huhtikuussa 2003.

Square Enixin päätuotteet ovat roolipelisarjat, kuten *Final Fantasy* ja *Dragon Quest*. Pelien ohella yhtiö on tuottanut myös manga- ja animesarjoja, kuten *Fullmetal Alchemist*.

Historia
--------

Marraskuussa 2002 Enix ja Square ilmoittivat yhdistymisestään, jonka johdosta yhtiöt toimisivat yhtenä 1. huhtikuuta 2003 alkaen nimellä Square Enix.

Vuoden 2005 lopulla *Space Invaders* -sarjan luonut Taito Corporation liitettiin Square Enixiin. Vuonna 2009 yhtiö osti Eidos Interactiven ja sai samalla Crystal Dynamicsin. Samana vuonna perustettiin Square Enix Europe -yhtiö.

Vuonna 2015 yhtiö perusti Tokyo RPG Factory -studion, joka kehitti peliä *Project Setsuna* (myöhemmin julkaistu nimellä *I Am Setsuna*).

Vuonna 2017 Square Enixin ilmoitettua irtautuvansa IO Interactivesta tämän johto ilmoitti sopineensa yhtiön ostamisesta ja että yhtiö jatkaa itsenäisenä yhtiönä.
Square Enixin toimitusjohtaja Yosuke Matsuda on sanonut, että "*Hitman* ei olisi *Hitman* jos se ei olisi IO:n tekemä" päätöksestä jättää pelisarjan oikeudet IO Interactivelle.

Toukokuussa 2022 Square Enix myi Embracer Groupille kolme pelistudiota 300 miljoonan dollarin hinnalla: Crystal Dynamics, Eidos Montreal ja Square Enix Montreal, joissa on 1 100 henkilöä kahdeksassa eri paikassa. Kaupan mukana siirtyvät muun muassa *Tomb Raider*, *Deus Ex*, *Thief* ja *Legacy of Kain* -tuotesarjat sekä yli 50 muuta nimikettä.

Tuotteet
--------

### Pelisarjat

*Pääartikkeli: Luettelo Square Enixin julkaisemista videopeleistä*

| Sarja | Alkuperäinen yhtiö | Alkamisvuosi |
| --- | --- | --- |
| *Space Invaders* | Taito – kehittäjä | 1978 |
| *Bubble Bobble* | Taito – kehittäjä, julkaisija | 1986 |
| *Dragon Quest* | Enix – julkaisija | 1986 |
| *Rad Racer* | Square – kehittäjä, julkaisija | 1987 |
| *Final Fantasy* | Square – kehittäjä, julkaisija | 1987 |
| *Itadaki Street* | Enix – julkaisija | 1988 |
| *SaGa* | Square – kehittäjä, julkaisija | 1989 |
| *Seiken densetsu* | Square – kehittäjä, julkaisija | 1991 |
| *Soul Blazer* | Enix – julkaisija | 1992 |
| *Lufia* | Taito – julkaisija | 1993 |
| *Chrono* | Square – kehittäjä, julkaisija | 1995 |
| *Front Mission* | Square – kehittäjä, julkaisija | 1995 |
| *Legacy of Kain* | Eidos – julkaisija | 1996 |
| *Star Ocean* | Enix – julkaisija | 1996 |
| *Tomb Raider* | Eidos – julkaisija | 1996 |
| *Grandia* | Enix – julkaisija | 1997 |
| *Parasite Eve* | Square – kehittäjä, julkaisija | 1998 |
| *Deus Ex* | Eidos – julkaisija | 2000 |
| *Hitman* | Eidos – julkaisija | 2000 |
| *Valkyrie Profile* | Enix – julkaisija | 2000 |
| *Kingdom Hearts* | Square – kehittäjä, julkaisija | 2002 |
| *Drakengard* | Enix – julkaisija | 2003 |
| *Call of Duty: Modern Warfare 3* | Julkaisija Japanissa | 2011 |

Square Enixin toimitusjohtaja Yosuke Matsuda on kertonut haastattelussa yhtiön sisäisestä projektista vanhojen pelien käännöksistä uusille alustoille. Vanhojen pelien uudelleen julkaisussa on noussut ongelmaksi, että kaikkien pelien lähdekoodit eivät ole löytyneet.

### Manga ja anime

Gangan Comics on Square Enixin mangaa julkaiseva osasto. Japanissa ilmestyviä Gangan-lehtiä on yhteensä 5, ja esimerkkejä niiden sisältämistä sarjoista ovat *666 Satan*, *Higurashi no naku koro ni* ja *Fullmetal Alchemist*. Osa Square Enix -peleistäkin on saanut oman mangasovituksensa, kuten *Kingdom Hearts II* ja *Final Fantasy XII*.

Useasta sarjakuvasta on tehty myös animesarjoja. Mangasta riippumatonta animea ovat taas *Crisis Core: Final Fantasy VII*:ään perustuva *Last Order: Final Fantasy VII* (2005) sekä itsenäisen Squaren tuottamat *Final Fantasy: Legend of the Crystals* (1994) ja *Final Fantasy: Unlimited* (2001–2002).

### Elokuvat

Square Enix omistaa oikeudet kahteen *Final Fantasy* -sarjaan perustuvaan elokuvaan. Niistä ensimmäinen on Square Picturesin tuottama *Final Fantasy: The Spirits Within*, joka julkaistiin vuonna 2001. Elokuva ei ollut taloudellinen menestys, ja Enix päätti sen takia lykätä sulautumista tappiota tekevän Squaren kanssa. Vuonna 2005 Square Enix ja Sony Pictures Home Entertainment taas julkaisivat DVD:lle elokuvan *Final Fantasy VII: Advent Children*. 101-minuuttinen tietokoneanimaatio kuuluu *Compilation of Final Fantasy VII* -kokoelmaan, ja sen tarina seuraa 2 vuodella *Final Fantasy VII*:n tapahtumia. Toisin kuin *Advent Children*, *Spirits Within* ei suoraan liity mihinkään pelisarjan osaan vaan on oma tarinansa.

Tytäryhtiöt
-----------

Square Enixillä on lukuisia tytäryhtiöitä, joita ovat:

* Taito Corporation
* Gangan Comics
* Square Enix Europe
* Square Enix America
* Tokyo RPG Factory

Aiemmin yhtiö on omistanut muun muassa IO Interactiven, Crystal Dynamicsin, Eidos-Montréalin ja Square Enix Montréalin (nykyään nimellä *Onoma* Embracer Groupin omistuksessa). Square Pictures oli Squaren perustama elokuvien tuotantoon suunnattu yritys, joka myöhemmin lakkautettiin.

Lähteet
-------

1. ↑  Corporate Profile Square Enix. Viitattu 23.8.2008. (englanniksi)
2. ↑  About Square Enix Group *Square Enix*. Viitattu 13.7.2020. (englanniksi)
3. ↑  Square and Enix Merge  25.11.2002. IGN. Viitattu 3.9.2020. (englanniksi)
4. ↑  Klepek, Patrick: Square Enix Swallows Taito  28.9.2005. 1UP.com.  Arkistoitu 4.2.2012. Viitattu 25.2.2008. (englanniksi)
5. ↑  Matt Miller: The History Of Crystal Dynamics *gameinformer.com*.  14.12.2010. Viitattu 3.9.2020. (englanniksi)
6. ↑  Square Enix revamps Europe operation *gamesindustry.biz*.  7.7.2009. Viitattu 3.9.2020. (englanniksi)
7. ↑  New Studio Tokyo RPG Factory Announces Project Setsuna *gameinformer.com*.  16.6.2015. Viitattu 3.9.2020. (englanniksi)
8. ↑  Square Enix Splits With Hitman Creators IO Interactive Kotaku. Viitattu 16.6.2017.
9. ↑  IO Interactive Goes Independent And Keeps Hitman Franchise Kotaku. Viitattu 16.6.2017.
10. ↑  Batchelor, James: "It's not Hitman without IO": Why Square Enix set the franchise free  22.11.2017. Gamesindustry.biz. Viitattu 23.11.2017.
11. 1 2  James Batchelor: Embracer acquires Crystal Dynamics, Eidos Montreal and Square Enix Montreal for $300m *gamesindustry.biz*.  2.5.2022. Viitattu 2.5.2022. (englanniksi)
12. 1 2  Kimberley Wallace: Square Enix Committed To Making Its Complete Library Available Digitally  12.6.2019. Game Informer. Viitattu 16.6.2019. (englanniksi)
13. ↑  マガジン＆ブック Square Enix. Viitattu 25.2.2008. (japaniksi)
14. ↑  Long, Andrew: Square-Enix Gives *Chrono Break* Trademark Some Playmates RPGamer.  Arkistoitu 13.11.2014. Viitattu 11.5.2008. (englanniksi)
15. ↑  Square Enix Montréal sai uuden nimen Embracer Groupin omistuksessa *Pelaaja*.  11.10.2022.  Arkistoitu 11.10.2022. Viitattu 11.10.2022.

Aiheesta muualla
----------------

* Square Enixin virallinen sivusto
* Square Enixin historia (Arkistoitu – Internet Archive) (englanniksi)